## Educació concedix prop de 700.000 euros per al foment del valencià i el multilingüisme en l’àmbit musical

*** Se subvencionen festivals, concerts i gravacions que promouen el valencià**

La Conselleria d’Educació, Cultura, Universitats i Ocupació, a través de la Direcció General d’Ordenació Educativa i Política Lingüística, ha concedit 697.899,96 euros per al foment del valencià i el multilingüisme en l’àmbit musical.

D’esta manera, s’han concedit 65 ajudes per a festivals per un import total de 346.050,96 euros, 80 ajudes per un valor de 187.095,69 euros per a concerts i 31 ajudes per un import de 164.753,31 euros per a gravacions.

Esta subvenció es concedix amb l’objectiu de dur a terme activitats de creació, de producció i de difusió d’activitats musicals que fomenten el multilingüisme i especialment activitats fetes en valencià.

La convocatòria de subvencions dirigides a ajudar el sector musical reflectix la importància que les activitats artístiques musicals tenen en la societat actual, i especialment en la Comunitat Valenciana, per la qual cosa són necessàries accions específiques de promoció de l’ús del valencià per a visibilitzar aquelles que estan realitzades en la nostra llengua pròpia, amb la fi última de promoure la presència social del valencià.

Mitjançant la concessió d’estes ajudes, la Generalitat també mostra el seu sòlid compromís amb la conservació, protecció i promoció del patrimoni cultural valencià i, conseqüentment, amb el foment de totes les activitats conduents a fer present el valencià en l’àmbit de la creació artística.

Es pot consultar la concessió de subvencions en el Diari Oficial de la Generalitat Valenciana ([DOGV](https://dogv.gva.es/datos/2024/12/02/pdf/2024_12631_es.pdf).)

Fecha: 08/12/2024